
XV/2010.
E l ő t e r j e s z t é s

 a Dél-alföldi Operatív Program keretében kiírásra került „Integrált városfejlesztés a komplex programmal segítendő leghátrányosabb helyzetű kistérségekben” c. DAOP – 2009 – 5.1.2.DA kódszámú pályázat támogatási szerződés megkötéséről
Tisztelt Képviselő-testület!

A Dél-alföldi Operatív Program keretében kiírásra került „Integrált városfejlesztés a komplex programmal segítendő leghátrányosabb helyzetű kistérségekben” c. DAOP – 2009 – 5.1.2/D kódszámú pályázaton a Nemzeti Fejlesztési Ügynökség a „Mezőhegyes város funkcióbővítő fejlesztése” című pályázatunkat 264.681.966,- Ft összegű támogatásra ítélte.
A pályázati program olyan projektek megvalósítását támogatja, melyek célja a település illetve településrész központok gazdasági, kulturális és – egyes városok esetében – kistérségi központi funkcióinak erősítése, új települési alközpontok kialakítása. 

Mezőhegyes Város Önkormányzata a fenti pályázati kiírásra nyújtotta be pályázatát, melynek fő eleme a Centrál épület felújítása és átalakítása Polgármesteri Hivatallá, míg „kötelező” kiegészítő elemekként útburkolat felújítás, járdaépítés, parképítés, játszótéri eszközök elhelyezése, külső gazdasági partnerek beruházásai, különböző képzések szerepelnek. 
Az NFÜ a pályázat bírálata során 9.884.875,-Ft-tal csökkentette a támogatási igényünket, valamint 5.398.654,-Ft-tal a költségeket is, így az eredeti 279.884.875,-Ft-os támogatási igény helyett 264.681.966,-Ft lett elfogadva. A leköszönő képviselő-testület ilyen horderejű kérdésben már nem kívánt a választások előtt dönteni, ezért a támogatási szerződés nem lett megkötve. A szerződéskötés határideje 2010. november 26., ezért szükséges a döntést most meghoznunk. 
Felmerült a kérdés, hogy a pályázatban megjelölt fő cél, a Polgármesteri Hivatal kialakítása, valamint a különböző kiegészítő pályázati elemek és az ezekhez kapcsolódó költségek módosítása, átcsoportosítása lehetséges-e. A pályázati felügyeleti szervtől, a Dél-Alföldi Regionális Fejlesztési Ügynökségtől kapott válasz szerint a pályázati célok bárminemű változtatására kizárólag a Támogatási Szerződés megkötését követően van lehetőség. Az NFÜ által elfogadott pályázati költségek alapján a tervezett projekt főbb pénzügyi adatai a következők: 
A beruházás összköltsége: bruttó 297.605.221,-Ft  (az eredeti bruttó 312.888.750 Ft volt)
Támogatás összege: 264.681.966,-Ft (az eredeti igény 279.884.875 Ft volt.)
Támogatási intenzitás: 88,9 %

Előleg: maximális előleg mértéke a megítélt támogatás 35%-a.
Önerő összege: 32.923.255,-Ft (az eredeti önerő 32.603.875,-Ft volt).
Amennyiben a projekt tartalmát és az azokhoz kapcsolódó költségeket sikerül módosítani, ezek az értékek kis mértékben módosulhatnak. 

A nehéz pénzügyi helyzetre való tekintettel a Képviselő-testület elállhat a projekt folytatásától – ezt egyébként még a Támogatási Szerződés megkötését követően is megteheti – ebben az esetben azonban elesünk a támogatástól és nagy valószínűséggel már nem lesz hasonló nagyságú és támogatási intenzitású, hasonló célra kiírt pályázat a közeljövőben. 
Tisztelt Képviselő-testület!

A fenti előterjesztés alapján kérem a Képviselő-testületet az alábbi határozati javaslatok egyikének elfogadására.
1. Képviselő-testületi határozati javaslat
Mezőhegyes Város Önkormányzat Képviselő testülete a Dél-alföldi Operatív Program „Integrált Városfejlesztés a komplex programmal segítendő leghátrányosabb helyzetű kistérségekben” című DAOP-2009-5.1.2/D kódszámú pályázati felhívásra benyújtott „Mezőhegyes város funkcióbővítő fejlesztése” című pályázatának támogatási szerződését 264.681.966,-Ft támogatási összeggel elfogadja. Utasítja a polgármestert a támogatási szerződés megkötésére.
Határidő: 2010. november 26.
Felelős: Kovácsné dr. Faltin Erzsébet  polgármester

2. Képviselő-testületi határozati javaslat
Mezőhegyes Város Önkormányzat Képviselő testülete a Dél-alföldi Operatív Program „Integrált Városfejlesztés a komplex programmal segítendő leghátrányosabb helyzetű kistérségekben” című DAOP-2009-5.1.2/D kódszámú pályázati felhívásra benyújtott „Mezőhegyes város funkcióbővítő fejlesztése” című pályázatának támogatási szerződését nem fogadja el, a beruházást nem kívánja megvalósítani és a megítélt támogatással nem kíván élni. 
Határidő: azonnal
Felelős: Kovácsné dr. Faltin Erzsébet  polgármester








Kovácsné dr. Faltin Erzsébet s.k.

Az előterjesztést előkészítette: Kolozsi József
Mezőhegyes Város Önkormányzatának Polgármesteri Hivatala


5820 Mezőhegyes, Kozma Ferenc utca 11.








